**Psychofarmaká v liečbe COVID-19? Úloha sigma 1 receptorov v redukcii rizika vzniku ochorenia SARS-CoV-2 a jeho závažnosti**

MUDr. Mgr. Jozef Dragašek, PhD., MHA; MUDr. Zuzana Vančová, PhD.; MUDr. Dominika Jarčušková, PhD.

I. psychiatrická klinika UPJŠ LF a UNLP Košice

Pandémia vyvolaná ochorením SARS-CoV-2 negatívne ovplyvnila kvalitu duševného zdravia širokej populácie, priniesla zhoršenie mnohých existujúcich psychických porúch a stala sa vyvolávajúcou príčinou novovznikajúcich ťažkostí u veľkej skupiny pacientov. Vzhľadom k neuroinvazivite koronavírusu SARS-CoV-2 je potrebné osobitne zdôrazniť zmeny psychického stavu počas samotnej infekcie, aj dlhodobé zmeny súvisiace s tzv. postcovidovým syndrómom, pričom psychické ťažkosti sa objavujú až u 1/3 pacientov. V súčasnosti sa okrem skúmania epidemiológie duševných porúch vo vzťahu k dopadu pandémie a pátraní po etiopatogenetických súvislostiach toho systémového ochorenia prejavujúceho sa širokou paletou neurospychiatrických symptómov objavujú údaje o pozitívnom účinku tradičných psychofarmák s vysokou afinitou k sigma 1 receptorom (S1R) v profylaxii a liečbe ochorenia COVID-19. Agonistická aktivita na S1R pravdepodobne spôsobuje výraznú redukciu replikácie SARS-CoV2 vírusu v bunkách, redukuje produkciu prozápalových cytokínov, moduluje stresovú odpoveď buniek na infekciu. Psychofarmaká ako fluvoxamín (tiež donepezil, či arketamín) sú vysoko rozpustné v tuku, s dobrým prienikom okrem CNS aj do pľúcneho tkaniva. Viaceré klinické sledovania potvrdili zníženie rizika zhoršenia klinického stavu pacientov s prebiehajúcim ochorením COVID-19 liečených fluvoxamínom. Publikované predbežné výsledky ešte potrebujú byť replikované vo veľkých dobre dizajnovaných klinických sledovaniach, nateraz predstavujú nádej v riešení závažného medicínskeho problému nielen vďaka antidepresívnemu účinku sledovaných liečiv.

*Obsah prednášky je pripravený bez grantovej podpory alebo podpory farmaceutickej spoločnosti, autori deklarujú neprítomný stret záujmov.*